畫文殊普賢
作者：蘇轍
朝代：宋

paragraphs: 誰人畫此二菩薩，趺坐花心乘象狻。
弟子先後執盂缶，老僧槎牙森比肩。
山林修道幾世劫，顔貌偉麗如開蓮。
重崖宛轉带林樹，野水荒蕩浮雲天。
峨眉高處不可上，下有絕澗錮九泉。
朝陽未出白霧起，有光升天如月圓。
靈仙居中粗可識，有類白兔依清躔。
遊人禮拜千萬萬，迤邐漸遠如飛烟。
五臺不到想亦爾，今之畫圖誰所傳。
吾兄子瞻苦好異，敗繒破紙收明鮮。
自從西行止得此，試與記錄代一觀。